
הכנסת העשרים
מושב שלישי
<פרוטוקול מס' 645>
מישיבת ועדת הכספים
יום שני, י"ז בשבט התשע"ז (13 בפברואר 2017), שעה 12:00
<סדר היום:>
<תקנות אגרות בריאות>
נכחו:

<חברי הוועדה:> 
משה גפני – היו"ר
עודד פורר – מ"מ היו"ר
דוד ביטן

מיקי לוי

מיקי רוזנטל
<מוזמנים:> 
	הלשכה המשפטית, משרד הבריאות
	–
	מיכל פרנקבורגר

	סמנכ"ל תכנון תקצוב ותמחור, משרד הבריאות
	–
	יאיר אסרף

	ראש שירותי בריאות השן, משרד הבריאות 
	–
	שלמה  זוסמן

	עו"ד במחלקה המשפטית, משרד האוצר 
	–
	ברוך לוברט

	עוזר לממונה על שוק ההון, משרד האוצר 
	–
	יואב גפני

	עו"ד, משרד האוצר 
	–
	הראלי שירה מזרחי

	יועץ משפטי, ההסתדרות לרפואת שיניים בישראל
	–
	דורון דינאי

	עו"ד מדיניות ציבורית בהסתדרות הרפואית בישראל
	–
	חן שמילו

	מנכ"ל איגוד חברות הביטוח
	–
	גיא רוטקופף

	נשיא לשכת סוכני הביטוח 
	–
	אריה אברמוביץ

	שדלן/ית (קונטקטי בע"מ), מייצג/ת את הסתדרות רפואת השיניים
	–
	קרן ברק

	שדלן/ית (קונטקטי בע"מ), מייצג/ת את הסתדרות רפואת השיניים
	–
	גילי ברנר

	שדלן/ית (גורן עמיר יועצים בע"מ) 
	–
	נועה גונן

	שדלן/ית (אימפקט (ל.א.ב) בע"מ)
	–
	אורלי בן שמאי

	שדלן/ית (עו"ד גויסקי-קשרי ממשל, ייעוץ ושירותי חקיקה)
	–
	יעל גויסקי אבס

	שדלן/ית (פוליסי בע"מ)
	–
	טל אלוביץ

	שדלן/ית 
	–
	עמית אבנר


<ייעוץ משפטי: >
אייל לב ארי
<מנהל/ת הוועדה:>
טמיר כהן
<רישום פרלמנטרי:>
הילה מליחי
<תקנות אגרות בריאות>
<היו"ר משה גפני:>
אני מחדש את הדיון. אנחנו עוברים לסעיף הקודם בסדר-היום: תקנות אגרות בריאות. יש לנו פה סדרה של תקנות וצו אחד. מי מציג את התקנות? בבקשה. שם ותפקיד.
<מיכל פרנקבורגר:>
שמי מיכל פרנקבורגר, עורכת דין בלשכה המשפטית של משרד הבריאות. משרד הבריאות יזם בדיקה רוחבית של תחום האגרות בנושא של רישוי מקצועות בריאות ורישום מוסדות, זאת אחרי שברבות השנים שמנו לב שנוצר חוסר שוויון וחוסר אחידות בכל הנוגע לגביית אגרות בתחומים האלה גם לגבי סוג השירותים וגם לגבי הסכומים. לכן בסופה של הבדיקה, כדי ליצור הסדרה אחידה ושוויונית, ערכנו תיקון חקיקה ל-16 תקנות, ובתוכן 30 אגרות שונות. חציו של התיקון כבר אושר בוועדת העבודה, השר חתם. חציו של התיקון פורסם כבר לפני שבועיים ברשומות. החצי השני מובא כעת לאישור הוועדה. חשוב להגיד שהתיקון מוגש כמקשה אחת בגלל שרצינו לשמור מבחינה תקציבית על משחק סכום אפס. זאת אומרת, לצד הבקשה להוסיף אגרות חדשות, אנחנו מבקשים גם להפחית את הסכומים של האגרות הקיימות, כך שבסופו של דבר, לאחר התיקון, המשרד לא מגדיל את ההכנסות שלו. כאמור, זו לא המטרה של התיקון, המטרה היא ליצור אחידות.
<היו"ר משה גפני:>
למה הוא מגדיל? את אומרת שחלק מעלים וחלק מפחיתים, אז איך הוא מגדיל?
<מיכל פרנקבורגר:>
אני אומרת שהמטרה היא לא להגדיל, וזה אכן לא מוגדל. נשאר בסכום אפס.
<היו"ר משה גפני:>
תפרטי בבקשה, מה עולה מה יורד?
<מיכל פרנקבורגר:>
אני אפרט. אנחנו מפחיתים סכומי אגרות לפסיכולוגים. אנחנו מפחיתים רישיון רגיל ורישיון מומחה.
<היו"ר משה גפני:>
מכמה לכמה?

<מיכל פרנקבורגר:>
פסיכולוגים – רישיון רגיל, במקום 482, יורד ל-420. רישיון מומחה, במקום 551, יורד ל-400. בנוגע לתחום של מעבדות רפואיות – בחינה כיום עולה 383, אנחנו מפחיתים אותה ל-350. בתחום של רפואת שיניים – אנחנו מפחיתים את סכום האגרה בעד בחינה בכתב של בחינת הרישוי, במקום 445 ל-350. זו ההפחתה.
<היו"ר משה גפני:>
הפחתה גדולה.
<מיכל פרנקבורגר:>
הוספה – אנחנו מתחילים מאגרה מינורית בעד העתקי רישיונות. העתק רישיון של רופא והעתק רישיון לרפואה של רופא שיניים תהיה בסך 50 שקלים.
<היו"ר משה גפני:>
כמה היא הייתה קודם?

<מיכל פרנקבורגר:>
קודם היא לא הייתה. לכן אני קוראת לזה הוספה, כי כל אלה חדשות. ברפואת שיניים – אגרה חדשה בעד בחינת מומחיות ברפואת שיניים, 721 שקלים בעד כל שלב. הבחינה מורכבת משני שלבים. מעבדות רפואיות, כל ההיתרים למיניהם – היתר לניהול מעבדה, תעודת עובדת מעבדה רפואי בכיר, כל סוגי התעודות, כל תעודה תעלה 350 שקלים. בסיעוד, הוספת אגרות חדשות של רישיון, היתר זמני והיתר מוגבל. אלו מקצועות בריאות. לעניין מוסדות רפואה, אנחנו מוסיפים שתי אגרות חדשות של רישוי. האחת של רישוי מרפאות, אגרה בסך 3,000 שקלים, ומעבדה רפואית, הרישום שלה יהיה 4,500 שקלים. שתי האגרות האלה של המוסדות הרפואיים נגבות אחת לשלוש שנים.
<היו"ר משה גפני:>
והכול סכום אפס, כי את מחשיבה גם את התקנות שאושרו בוועדת העבודה והרווחה. 

<מיכל פרנקבורגר:>
בדיוק. 

<היו"ר משה גפני:>
צריך להקריא את הכול? מי מקריא את התקנות?
<אייל לב ארי:>
תגידי מה הסדר שאתם רוצים. 
<היו"ר משה גפני:>
אם אפשר ללכת לפי הסדר שמופיע פה. 

<מיקי רוזנטל (המחנה הציוני):>
אני מצטער, הייתי בחוץ. היו שנתיים מגעים, עד כמה שאני זוכר, על האגרות. 

<היו"ר משה גפני:>
היא אמרה את זה. 

<מיקי רוזנטל (המחנה הציוני):>
זה נאמר? למה אי-אפשר להגיע להסכמות.  
<דורון דינאי:>
הגענו להסכמות. 

<מיקי רוזנטל (המחנה הציוני):>
הגעתם להסכמות? מצוין. אני לא ידעתי, זה מה שהיה חסר לי.

<היו"ר משה גפני:>
מיקי, התקנות הן סכום אפס – יש חלק שעולה וחלק שיורד. בבקשה אדוני. 
<מיקי רוזנטל (המחנה הציוני):>
בסדר גמור. אני רק רציתי לדעת שזה נעשה בהסכמה. אם זה נעשה בהסכמה, אז אנחנו פחות מסובכים.

<דורון דינאי:>
ברשות אדוני, דורון דינאי, היועץ המשפטי של ההסתדרות לרפואת שיניים בישראל. פנינו לוועדה גם בכתב, כבודו, ברגע שנודע לנו על קיום הישיבה. ציינו שם בתמצית – בלי לחזור ולפרט את מה שוודאי כבר קרא – שהפעלת ההסדר לגבי האגרות החדשות שמוטלות עתה לראשונה על בחינות מומחיות ברפואת שיניים לא באה לשנות את המצב הקיים – וזה מוזכר גם במשרד הבריאות – שבו בפועל את כל העיסוק בנושא הזה מבצעת המועצה המדעית של ההסתדרות לרפואת שיניים, כפי שזה נהוג בכל העולם בתחומים של מומחיות. שהגוף המקצועי שמפקח וגם עושה את הבחינות הוא הגוף המקצועי מתוך המקצוע, עם הגושפנקא הממלכתית הראויה, שבמקרה הזה הוא משרד הבריאות. במשך כ-40 שנה המערכת החוקתית הזאת קיימת, והמועצה המדעית מממנת את עצמה מגביית סכומים על חשבון ההוצאות, שזה עולה לה מהמתמחים, ועכשיו מבקשים מי שמבקשים לשנות את המערכת כך שבפועל, משרד הבריאות יקבע את זה כאגרה ממשלתית, אבל הוא יעביר תקצוב למועצה המדעית ממקורותיו, שכוללים גם את האגרה, כדי שהיא תוכל לבצע את עבודתה, כי היא לא מקבלת באופן רגיל מימון ממשלתי. לכן הא בהא תליא. הווה אומר, כדי לבצע את ההסדר החדש עם הטלת האגרות, צריך שיהיה הסדר כספי מתאים בין המועצה המדעית וההסתדרות לרפואת שיניים לבין משרד הבריאות. אותו דבר בדיוק גם בהר"י, בהסתדרות הרפואית, שאני כמובן לא מדבר בשמה, והיא לא על הפרק פה. 

אנחנו התקדמנו בנושא עריכת ההסכם הזה התקדמות גדולה ביותר, ואפשר לומר שבגלל העיכוב בדיון אפילו התקדמנו עוד והשלמנו ככל הבנתי את כל הנקודות שהיה צריך לדון בהן ולמצות אותן בדיון, ויאשר את זה - - -
<היו"ר משה גפני:>
בסדר, תיכף נראה מי יאשר. קודם כל, אני רוצה לומר, אם אני מבין אותך נכון, אין הגדלה בנושא כלפי האנשים שזקוקים לבחינות האלה. אין הגדלה בתעריף מכיוון שהם משלמים בלאו הכי גם היום, כי הם משלמים להסתדרות רופאי השיניים.
<דורון דינאי:>
הם לא ניזוקים מזה, לא. 
<היו"ר משה גפני:>
הם לא ניזוקים, להיפך, הם ישלמו אפילו פחות.

<דורון דינאי:>
כנראה פחות.

<היו"ר משה גפני:>
אם אנחנו מדברים עליהם. אלא מה? אתה טוען בשם הסתדרות רופאי השיניים – אנא בטובכם, אם אתם גובים את האגרות, אנחנו רוצים הסדר כספי שאתם תממנו אותנו או שתיתנו לנו השתתפות. עד עכשיו חיינו תקציבית מהאגרות. בבקשה, מה אתם עונים לו? 
<יאיר אסרף:>
הגענו להבנה, ואנחנו נמצא את הפתרון הזה, בהחלט. זו אחריות שלנו, לבדוק שהמבחנים האלה ייערכו. 
<דורון דינאי:>
אנחנו תמצתנו בפנייה ליושב-ראש הוועדה את העקרונות של ההסדר, וברור שהרצון שלנו לעזור ולשתף פעולה בעניין מותנה בכך שההסדר הזה ייחתם ויבוצע, אחרת יהיה חלל ריק. 

<היו"ר משה גפני:>
אומר סמנכ"ל תקציבים אנחנו סיכמנו – סיכמנו, הפירוש שאתם תקבלו את התקציב. זאת אומרת, כל מה שאנחנו נדרשים זה להפחית את התעריף בסופו של דבר כלפי האנשים שעוברים את הבחינות, ושזה יעבור למשרד הבריאות או לממשלה והם יממנו אתכם בתקציב. אני חושב שזה הסדר נכון.
<דורון דינאי:>
בכפוף לסיכומים שנעשו בעל-פה ובכתב.

<יאיר אסרף:>
בהחלט.

<היו"ר משה גפני:>
בסדר גמור.

<דורון דינאי:>
אנחנו מוכנים להפעיל את ההסדר הזה, ומקווים שהוא יצליח. 
<היו"ר משה גפני:>
בסדר. אני מבקש שתיישמו את זה. אני לא יכול לאיים פעמיים באותו יום. מה שהיה פה קודם – לא היה דבר כזה. זה היה עלוב ועצוב.
<יאיר אסרף:>
אדוני היושב-ראש, אנחנו חיים את זה כבר שנתיים עם משרד הביטחון. זה נורא.
<היו"ר משה גפני:>
בבקשה, להקריא. בבקשה להקריא, ואפשר להקריא את זה מהר. 

<מיכל פרנקבורגר:>
אנחנו נתחיל מתקנות אגרות בריאות (תיקון) תשע"ז-2017.
"בתוקף סמכותי לפי סעיף 67 לפקודת רופאי השיניים, התשל"ט-1979 בהתייעצות עם שר האוצר וסעיף 65 לפקודה האמורה שנטלתי מכוח סעיף 34 לחוק יסוד: הממשלה , סמכותי לפי סעיף 61 לפקודת הרופאים [נוסח חדש], התשל"ז-1976 שנטלתי מכוח סעיף 34 לחוק יסוד: הממשלה, סעיף 57 לחוק הפסיכולוגים, התשל"ז-1977 , סעיף 70(1)(ג) לפקודת בריאות העם, 1940 , באישור שר האוצר לפי סעיף 39ב לחוק יסודות התקציב, התשמ"ה-1985  ובאישור ועדת הכספים של הכנסת לפי סעיף 1(ב) לחוק יסוד: משק המדינה , אני מתקין תקנות אלה:
  תיקון התוספת הראשונה
1.
בתוספת הראשונה לתקנות העיקריות אחרי פרט 25 יבוא:
" 26. תקנות הרופאים, התשל"ז-1976 ;
27. תקנות רופאי שיניים, התשל"ח-1978;
28. תקנות בריאות העם (צוות סיעודי במרפאות), התשמ"א-1981 ;
29. תקנות בריאות העם (עוסקים בסיעוד בבתי חולים)(אגרות), התשע"ז-2017 ;
30. תקנות בריאות העם (רישום מרפאות), התשמ"ז-1987"". 
<(היו"ר עודד פורר, 12:22)>
<מיכל פרנקבורגר:>
"תיקון התוספת השנייה

2.

בתוספת השנייה לתקנות העיקריות-  


(1)
בפרט 10- 



(א)
ברישה, המילים "לעניין סעיף 2-"- יימחקו, ולפני "בעד בחינת מקצוע" יבוא "(א) לעניין סעיף 2"; 



(ב)
בפרט משנה (א), בפסקה (1), במקום הסכום הנקוב בה יבוא "350";



(ג)
אחרי פרט משנה (א) יבוא:




"(ב) לעניין סעיף 2א, בעד בחינת התמחות לצורך קבלת אישור תואר מומחה, לרבות בחינה חוזרת, תשולם האגרה בסכום כמפורט להלן:




(א)
בחינת שלב א'
721;




(ב)
בחינת שלב ב'
721";
(2)
בפרט 12 - 
(א)
בפרט משנה (1), במקום הסכום הנקוב בו יבוא "420";
(ב)
בפרט משנה (3), במקום הסכום הנקוב בו יבוא "400"".
"(3)
במקום פרט 22 יבוא:
"מעבדות רפואיות –
22.
בתקנות בריאות העם (מעבדות רפואיות), התשל"ז-1977-

(1)
לעניין תקנה 4ד, בעד תעודת רישום למעבדה רפואית, תשולם אגרה בסך 4,502 שקלים חדשים;

(2)
לעניין תקנה 62י-


(א)
בעד בחינה כאמור בתקנות 62א(ג), 62ה(א)(1)(ג) ו-(ב)(3), תשולם אגרה בסך 350 שקלים חדשים;


(ב)
בעד היתר לניהול מעבדה כאמור בתקנה 5, תשולם אגרה בסך 350 שקלים חדשים;


(ג)
בעד תעודת עובד מעבדה רפואית בכיר במקצוע מעבדה רפואית כאמור בתקנה 62ג, תשולם אגרה בסך 350 שקלים חדשים;


(ד)
בעד תעודה זמנית של עובד מעבדה רפואית אקדמאי או בעד תעודה זמנית של עובד מעבדה רפואית מוסמך, ובעד חידושם, כאמור  בתקנה 62ה, תשולם אגרה בסך 350 שקלים חדשים;


(ה)
בעד תעודה קבועה של עובד מעבדה רפואית, כאמור בתקנה 62ה, תשלום אגרה בסך 350 שקלים חדשים"".
"(4)
אחרי פרט 25 יבוא: 
"העתק רישיון לרופא –
26.
בתקנות הרופאים, התשל"ז-1976, לעניין תקנה 8ב, בעד העתק של רישיון תשולם אגרה בסך 50 שקלים חדשים.
 העתק רישיון לרופא שיניים –
27.
בתקנות רופאי השיניים, התשל"ח-1978, לעניין תקנה 7ב, בעד העתק של רישיון תשולם אגרה בסך 50 שקלים חדשים.
סיעוד (מרפאות) –
28.
בתקנות בריאות העם (צוות סיעודי במרפאות), התשמ"א-1981, לעניין תקנה 19א- 


(1)
בעד תעודה המעידה על רישום בפנקס כאמור בתקנה 9, תשולם אגרה בסך 420  שקלים חדשים;


(2)
בעד היתר זמני כאמור בתקנה 12(1) ו- (2), תשולם אגרה בסך 350 שקלים חדשים.
סיעוד (בתי חולים) –
29.
בתקנות בריאות העם (עוסקים בסיעוד בבתי חולים)(אגרות), התשע"ז-2017-


(1)
לעניין תקנה 2, בעד תעודה המעידה על רישום בפנקס, תשולם אגרה בסך 420 שקלים חדשים; 


(2)
לעניין תקנה 3, בעד היתר זמני לעסוק בסיעוד, תשולם אגרה בסך 350 שקלים חדשים;


(3)
לעניין תקנה 4, בעד היתר מוגבל לעסוק בסיעוד, תשולם אגרה בסך 350 שקלים חדשים".
"רישום מרפאות –
30.
בתקנות בריאות העם (רישום מרפאות), התשמ"ז-1987, לעניין תקנה 16א, בעד רישום מרפאה החייבת רישום או בעד חידושו, תשולם אגרה בסך 3,000 שקלים חדשים." 
תחילה
3.

תחילתן של תקנות אלה 30 ימים מיום פרסומן".
<אייל לב ארי:>
בגלל פרסום של תקנות אחרות, אתם רוצים לעשות התאמה עם התחילות?
<מיכל פרנקבורגר:>
כל שאר התקנות בתיקון נכנסות גם הן בתוך 30 ימים מיום הפרסום.

<היו"ר עודד פורר:>
מי בעד אישור התקנות? מי נגד? מי נמנע?
הצבעה

בעד אישור התקנות – פה אחד
תקנות אגרות בריאות (תיקון) תשע"ז-2017, נתקבלו.
<היו"ר עודד פורר:>
אין. התקנות אושרו. 
<מיכל פרנקבורגר:>
"צו רופאי השיניים (אגרת בחינה) (תיקון), התשע"ז-2017 –
בתוקף סמכותי לפי סעיף 67 לפקודת רופאי השיניים [נוסח חדש], התשל"ט-1979  ובאישור שר האוצר לפי סעיף 39ב לחוק יסודות התקציב, התשמ"ה-1985 , ובאישור ועדת הכספים של הכנסת לפי סעיף 1(ב) לחוק יסוד: משק המדינה אני מצווה לאמור:
ביטול סעיף 1

1.

סעיף  1 לצו רופאי השיניים (אגרת בחינה), התשמ"ד-1983  (להלן- הצו העיקרי)- בטל.
תיקון סעיף 2

2.

בסעיף 2 לצו העיקרי-


(1)
בכותרת השוליים, במקום "בחינה" יבוא "בחינת רישוי";


(2)
בסעיף קטן (א), במקום "בחינת מקצוע" יבוא "בחינת רישוי כמשמעותה  בתקנות רופאי השיניים (בחינת רישוי), התשנ"ב-1992 , לרבות בחינה חוזרת לפי תקנה 15 לאותן תקנות ";  


(3)
סעיף קטן (ב)- בטל.
הוספת סעיף 2א.
3.

אחרי סעיף 2 יבוא:

"אגרת בחינת מומחה –
2א.
בעד בחינת שלב א' ובחינת שלב ב' כאמור בתקנה 18א לתקנות רופאי שיניים (אישור תואר מומחה ובחינות), התשל"ז-1977 , לרבות בחינה חוזרת כאמור בתקנה 22 לאותן תקנות, תשולם אגרה כמפורט בפרט 10 בתוספת השנייה לתקנות האגרות."
ביטול –
4.
בטלות -
(1)
תקנות רופאי שיניים (דמי השתתפות בקורס), התשל"ז-1977 ;
(2)
 תקנות רופאי שיניים (דמי השתתפות בקורס), התשל"ט-1979 .
תחילה
5.

תחילתן של תקנות אלה 30 ימים מיום פרסומן".
<היו"ר עודד פורר:>
מי בעד אישור התקנות? מי נגד? מי נמנע?
הצבעה

בעד אישור הצו – פה אחד 
צו רופאי השיניים (אגרת בחינה) (תיקון), התשע"ז-2017, נתקבל.
<היו"ר עודד פורר:>
צו רופאי השיניים (אגרת בחינה) אושר. תקנות בריאות העם.
<מיכל פרנקבורגר:>
"תקנות בריאות העם (מעבדות רפואיות) (תיקון), התשע"ז-2017".
<אייל לב ארי:>
רק נציין, בתקנות האלה יש נושאים שלא מחייבים את אישור הוועדה, הם בסמכות מלאה של שר הבריאות, אבל ניסיונות של משרד הבריאות לפרק את השילוב בין ההוראות שלא מחייבות את הוועדה לבין ההוראות שמחייבות את הוועדה יוצאים מהקשרם. לכן האישור של הוועדה הוא רק לגבי הנושאים שהיא מחויבת לפי הדין לאשר, אבל שאר הדברים רק למען התמונה המלאה. 

<מיכל פרנקבורגר:>
"בתוקף סמכותי לפי סעיפים 36(ב) ו- 70(1)(ג) לפקודת בריאות העם, 1940 , באישור שר האוצר לפי סעיף 39ב לחוק יסודות התקציב, התשמ"ה-1989 , ובאישור ועדת הכספים של הכנסת לפי סעיף 1(ב) לחוק יסוד: משק המדינה, אני מתקין תקנות אלה: 
תיקון תקנה 2
1.

בתקנה 2(א) לתקנות בריאות העם (מעבדות רפואיות), התשל"ז-1977 (להלן- התקנות העיקריות), בפסקה (1), אחרי "לפקודה" יבוא "וניתנה עליה תעודת רישום". 
תיקון תקנה 3

2.

בתקנה 3 לתקנות העיקריות- 


(1)
במקום הכותרת יבוא "בקשה לרישום מעבדה ובקשה לרישיון עסק";


(2)
אחרי פסקה (3) יבוא:


          "(4) אישור על תשלום האגרה שלפי תקנה 4ד"".
"הוספת תקנות 4א עד 4ד
3.

אחרי תקנה 4 לתקנות העיקריות יבוא:


"תוקף הרישום


4א.
תוקפה של תעודת רישום למעבדה רפואית לפי תקנה 2(א)(1) (להלן- תעודת רישום) לא יעלה על שלוש שנים מיום נתינתה, אך רשאי המנהל ליתן תעודת רישום זמנית, לתקופה שיקבע ושלא תעלה על שנה אחת, ורשאי הוא להאריך את תקופתה של תעודת הרישום הזמנית לשתי תקופות נוספות שלא תעלינה על ששה חודשים כל אחת.


חידוש רישום


4ב.
המנהל רשאי לחדש את תוקפה של תעודת הרישום לתקופות נוספות שלא יעלו על שלוש שנים כל אחת. 


בקשה לחידוש רישום


4ג.
(א)
בקשה לחידוש תעודת הרישום יגיש בעל מעבדה רפואית או מנהלה לא יאוחר מששה חודשים לפני תום תוקפה של התעודה. 



(ב)
לבקשה לחידוש תעודת הרישום יצורפו כל אלה:





(1)
כל מידע או מסמך אודות שינוי במצבה העובדתי של המעבדה הרפואית; המנהל רשאי לדרוש השלמת מידע חסר לשם בדיקת עמידתה של הבקשה בהוראות התקנות;





(2)
אישור על תשלום האגרה שלפי תקנה 4ד. 



(ג)
החליט המנהל שלא לחדש את תעודת הרישום של מעבדה רפואית, יודיע על כך לבעל המעבדה או למנהלה, בהודעה מנומקת, לא יאוחר משלושה חודשים לפני תום תוקפה של תעודת הרישום; ההודעה תימסר בדואר רשום ולפי מען המעבדה הרפואית הרשום בתעודת הרישום שתוקפה פג. 



(ד)
בעל המעבדה הרפואית או מנהלה רשאי לבקש מהמנהל לבדוק פעם נוספת את החלטתו שלא לחדש את תעודת הרישום (להלן- בדיקה נוספת), בתוך ששים ימים מיום שקיבל על כך הודעה לפי תקנת משנה (ג); הבקשה לבדיקה נוספת תהיה בכתב ומנומקת; המנהל רשאי להזמין את בעל המעבדה הרפואית או מנהלה להשמיע טענות בעל פה או לתת פרטים נוספים כפי שיראה לנכון; החלטת המנהל בבקשה לבדיקה נוספת תהיה סופית ותינתן לפני תום תוקפה של תעודת הרישום. 



(ה)
המנהל רשאי, מטעמים מיוחדים שירשום ובתנאים שיקבע, להתיר הגשת בקשה לחידוש תעודת רישום לאחר המועד הקבוע בתקנת משנה (א), ובלבד שלא יהיה מאוחר משלושה חודשים לפני תום תוקפו של הרישום; התיר כך המנהל, יהיה המועד להחלטת המנהל לפי תקנת משנה (ג) שלושים ימים בלבד ומועד הבקשה לבדיקה נוספת לפי תקנת משנה (ד) יהיה עשרה ימים בלבד".
"אגרת רישום

4ד.
(א)
בעד תעודת רישום או חידושה, תשולם אגרה בסכום כמפורט בפרט 22 בתוספת השנייה לתקנות אגרות בריאות, התשמ"ט-1989  (להלן- תקנות האגרות). 


(ב)
תקנה זו לא תחול על מעבדה רפואית של בית חולים ממשלתי ."
תיקון תקנה 62י

4.

האמור בתקנה 62י לתקנות העיקריות יסומן (א) ובו במקום "לתקנות אגרות בריאות, התשמ"ט-1989" יבוא "לתקנות האגרות" ואחרי תקנת משנה (א) יבוא:




"(ב) בעד כל אחד מאלה תשולם אגרה בסכום כמפורט בפרט 22 בתוספת השנייה לתקנות האגרות:



(1) היתר לניהול מעבדה כאמור בתקנה 51;



(2) תעודת עובד מעבדה רפואית בכיר במקצוע מעבדה רפואית כאמור בתקנה 62ג;



(3) תעודה זמנית של עובד מעבדה רפואית אקדמאי, תעודה זמנית של עובד מעבדה רפואית מוסמך כאמור בתקנה 62ה(א) ו-(ב), וחידושן;



(4) תעודה קבועה של עובד מעבדה רפואית, כאמור בתקנה 62ה(ד).".
תחילה
5.

תחילתן של תקנות אלה 30 ימים מיום פרסומן".
<היו"ר עודד פורר:>
מי בעד אישור התקנות? מי נגד? מי נמנע?
הצבעה

בעד אישור התקנות – פה אחד
תקנות בריאות העם (מעבדות רפואיות) (תיקון), התשע"ז-2017, נתקבלו.
<היו"ר עודד פורר:>
התקנות אושרו.

<מיכל פרנקבורגר:>
"תקנות הרופאים (תיקון), התשע"ז-2017 –
בתוקף סמכותי לפי סעיף 62(א)(1)(ד) לפקודת הרופאים [נוסח חדש], התשל"ז-1976 , באישור שר הבריאות ובאישור ועדת הכספים של הכנסת לפי סעיף 1(ב) לחוק יסוד: משק המדינה , אני מתקין תקנות אלה: 
תיקון תקנה 1
1.

בתקנה 1 לתקנות הרופאים, התשל"ז-1976  (להלן- התקנות העיקריות), ההגדרה "רישיון"- תימחק. 
תיקון תקנה 7
2.

בתקנה 7 לתקנות העיקריות, במקום "ואישור בכתב" יבוא "אישור בכתב" ובמקום "כאמור, לתחנת המשטרה" יבוא "כאמור, ואישור על תשלום האגרה שלפי תקנה 8ב".
הוספת תקנה 8ב
3.

אחרי תקנה 8א לתקנות העיקריות יבוא:


"אגרת העתק רישיון –

8ב.
בעד העתק של רישיון, תשולם אגרה בסכום כמפורט בפרט 26 בתוספת השנייה לתקנות אגרות בריאות, התשמ"ט-1989"".
<היו"ר עודד פורר:>
רשום אצלי 27.
<מיכל פרנקבורגר:>
בעקבות הנוסח שאושר בוועדת העבודה המספור השתנה. 
<היו"ר עודד פורר:>
זה 26?
<מיכל פרנקבורגר:>
26, כן.
" תחילה –
4.
 תחילתן של תקנות אלה 30 ימים מיום פרסומן".
<היו"ר עודד פורר:>
מי בעד אישור תקנות הרופאים? מי נגד? מי נמנע? 
הצבעה

בעד אישור התקנות – פה אחד 
תקנות הרופאים, התשל"ז-1976, נתקבלו.
<היו"ר עודד פורר:>
התקנות אושרו.
<(היו"ר משה גפני, 12:31)>
<מיכל פרנקבורגר:>
"תקנות רופאי שיניים (תיקון), התשע"ז-2017 –
בתוקף סמכותי לפי סעיף 65(1)(ד) לפקודת רופאי השיניים [נוסח חדש], התשל"ט-1979 , באישור שר הבריאות ובאישור ועדת הכספים של הכנסת לפי סעיף 1(ב) לחוק יסוד: משק המדינה, אני מתקין תקנות אלה: 
תיקון תקנה 6

1.
בתקנה 6 לתקנות רופאי שיניים, התשל"ח-1978 (להלן- התקנות העיקריות), במקום "ואישור בכתב" יבוא "אישור בכתב" ובסופה יבוא "ואישור על תשלום האגרה שלפי תקנה 7ב".
הוספת תקנה 7ב
2.
אחרי תקנה 7א לתקנות העיקריות יבוא:


"אגרת העתק רישיון –

7ב.
בעד העתק רישיון כאמור בתקנה 7, תשולם אגרה בסכום כמפורט בפרט 27 בתוספת השנייה לתקנות אגרות בריאות, התשמ"ט-1989 ."
תחילה
3.
תחילתן של תקנות אלה 30 ימים מיום פרסומן".
<היו"ר משה גפני:>
מי בעד אישור התקנות – ירים את ידו. מי נגד? אין. מי נמנע? אין.
הצבעה

בעד אישור התקנות – פה אחד 
תקנות רופאי שיניים (תיקון), התשע"ז-2017 נתקבלו.
<היו"ר משה גפני:>
התקנות אושרו.

<מיכל פרנקבורגר:>
"תקנות בריאות העם (צוות סיעודי במרפאות) (תיקון), התשע"ז-2017 –
בתוקף סמכותי לפי סעיף 70(1)(ג) לפקודת בריאות העם, 1940, באישור שר האוצר לפי סעיף 39ב לחוק יסודות התקציב, התשמ"ה-1989 , ובאישור ועדת הכספים של הכנסת לפי סעיף 1(ב) לחוק יסוד: משק המדינה , אני מתקין תקנות אלה:
הוספת תקנה 19א
1.
 
בתקנות בריאות העם (צוות סיעודי במרפאות), התשמ"א-1981 , אחרי תקנה 19 לתקנות העיקריות, יבוא: 


"אגרות

19א.
(א)
בעד תעודה המעידה על רישום בפנקס כאמור בתקנה 9, תשולם אגרה בסכום כמפורט בפרט 28 בתוספת השנייה לתקנות אגרות בריאות, התשמ"ט-1989 (להלן- תקנות האגרות).

(ב)
בעד היתר זמני כאמור בתקנה 12(1) ו-(2), תשולם אגרה בסכום כמפורט בפרט 28 בתוספת השנייה לתקנות האגרות." 
תחילה
3. 
תחילתן של תקנות אלה 30 ימים מיום פרסומן".
<היו"ר משה גפני:>
מי בעד אישור התקנות – ירים את ידו. מי נגד? אין. מי נמנע? אין.
הצבעה

בעד אישור התקנות – פה אחד
תקנות בריאות העם (צוות סיעודי במרפאות) (תיקון), התשע"ז-2017 נתקבלו.
<היו"ר משה גפני:>
התקנות אושרו. 

<מיכל פרנקבורגר:>
"תקנות בריאות העם (עוסקים בסיעוד בבתי חולים) (אגרות), התשע"ז-2017 –
בתוקף סמכותי לפי סעיף 70(1)(ג) לפקודת בריאות העם, 1940 , באישור שר האוצר לפי סעיף 39ב לחוק יסודות התקציב, התשמ"ה-1989 ,  ובאישור ועדת הכספים של הכנסת לפי סעיף 1(ב) לחוק יסוד: משק המדינה , אני מתקין לאמור:  
הגדרות
1.

בתקנות אלה-


"תקנות האגרות"- תקנות אגרות בריאות, התשמ"ט-1989 ;


"תקנות סיעוד בבתי חולים"- תקנות בריאות העם (עוסקים בסיעוד בבתי חולים), התשמ"ט-1988 .
אגרה בעד תעודת רישום
2.

בעד תעודה המעידה על רישום בפנקס כאמור בתקנה 13 לתקנות סיעוד בבתי חולים, תשולם אגרה בסכום כמפורט בפרט 29 בתוספת השנייה לתקנות האגרות.
אגרה בעד היתר זמני
3.

בעד היתר זמני לעסוק בסיעוד כאמור בתקנה 15 לתקנות סיעוד בבתי חולים, תשולם אגרה בסכום כמפורט בפרט 29 בתוספת השנייה לתקנות האגרות. 
אגרה בעד היתר מוגבל
4.

בעד היתר מוגבל לעסוק בסיעוד כאמור בתקנה 16 לתקנות סיעוד בבתי חולים, תשולם אגרה בסכום כמפורט בפרט 29 בתוספת השנייה לתקנות האגרות.
תחילה
5.
תחילתן של תקנות אלה 30 ימים מיום פרסומן".
<היו"ר משה גפני:>
מי בעד אישור התקנות – ירים את ידו. מי נגד? אין. מי נמנע? אין.
הצבעה

בעד אישור התקנות– פה אחד

תקנות בריאות העם (עוסקים בסיעוד בבתי חולים) (אגרות), התשע"ז-2017 נתקבלו. 
<היו"ר משה גפני:>
התקנות אושרו.
<מיכל פרנקבורגר:>
"תקנות בריאות העם (רישום מרפאות)(תיקון), התשע"ז-2017 –
בתוקף סמכותי לפי סעיף 70(1)(ג) לפקודת בריאות העם, 1940 , באישור שר האוצר לפי סעיף 39ב לחוק יסודות התקציב, התשמ"ה-1989 , ובאישור ועדת הכספים של הכנסת לפי סעיף 1(ב) לחוק יסוד: משק המדינה, אני מתקין תקנות אלה:
תיקון תקנה 7
1.

בתקנה 7 לתקנות בריאות העם (רישום מרפאות), התשמ"ז-1987 (להלן- התקנות העיקריות), אחרי "(להלן-התעודה);" יבוא "תעודה כאמור תינתן למבקש לאחר שמסר אישור על תשלום אגרת רישום שלפי תקנה 16א". 
תיקון תקנה 8 
2.

בתקנה 8 לתקנות העיקריות, בסופה יבוא "חידוש התעודה יינתן לאחר שבעל המרפאה או הרופא האחראי ימסרו למנהל אישור על תשלום האגרה שלפי תקנה 16א."
הוספת תקנה 16א
3.

אחרי תקנה 16 לתקנות העיקריות יבוא:


"אגרת רישום –

16א.
בעד רישום מרפאה החייבת רישום כאמור בתקנה 4, לרבות רישום זמני לפי תקנה 6, או בעד חידוש רישום כאמור בתקנה 8, תשולם אגרה בסכום כמפורט בפרט 30 בתוספת השנייה לתקנות אגרות בריאות, התשמ"ט-1989 . ". 
תחילה
4.
תחילתן של תקנות אלה 30 ימים מיום פרסומן".
<היו"ר משה גפני:>
מי בעד אישור התקנות – ירים את ידו. מי נגד? אין? מי נמנע? אין. 
הצבעה

בעד אישור התקנות – פה אחד 

תקנות בריאות העם (רישום מרפאות)(תיקון), התשע"ז-2017 נתקבלו. 
<היו"ר משה גפני:>
התקנות אושרו. אני מודה לכם. תודה רבה, הישיבה נעולה. 
הישיבה ננעלה בשעה 12:35.

